text: Dette rat er eftertragtet hos tyveknægte
  27 september 2018 kl. 03.56
  Multifunktions BMW-sportsrat i læder er en eftertragtet vare hos tyveknægte i disse dage. 
  Når det gælder kostbart autoudstyr, så går kriminelle ikke af vejen for at bryde ind hos autoforhandlere og knuse bilernes ruder for at få fingre i rat og airbags.
  Det oplever autobranchen og politiet jævnligt. Det sker også, at eftertragtede biler bliver ribbet hjemme i carporten hos private eller på en parkeringsplads.
  Senest er det gået ud over en autoforhandler i Haderslev, der natten til tirsdag har fået smadret sideruderne på to BMW’er, så tyvene kunne få fat på bilernes multifunktions-rat i læder.
  - Det ser ud til, at tyven er gået målrettet efter disse genstande. Vær på vagt, hvis du er på jagt efter et brugt rat - det kan være hælervarer, advarer Syd- og Sønderjyllands Politi om på Twitter.
  